Il-Grand Prix ta' Spanja mhux mistenni jiġi affettwat miż-żieda fil-każi ta' Coronavirus Minn MELVIN FARRUGIA Il-Grand Prix tal-Formula 1 ta' Spanja mistenni jsir kif ippjanat fis-16 ta' Awwissu, minkejja l-introduzzjoni mill-ġdid ta' miżuri restrittivi f'Katalunja wara li żdiedu l-każi ta' COVID-19. Is-Circuit de Barcelona-Catalunya mistenni jilqa' dan il-Grand Prix ta' Spanja wara t-tlielaq f'Silverstone. Madankollu, żdied it-tħassib fl-aħħar ġimgħat wara li kien hemm żieda fil-każi ta' COVID-19 li minħabba fihom reġgħu ddaħħlu l-miżuri restrittivi f'Katalunja. Fil-fatt, il-ġimgħa li għaddiet, dawk li jgħixu Barċellona ntalbu biex jibqgħu d-dar għal 15-il ġurnata u kien ipprojbit li jiltaqgħu aktar minn għaxra min-nies. Barra hekk, twaqqfu wkoll l-attivitajiet kulturali u l-isport rikreattiv. Dan wassal biex jiġi suġġerit li ssir gran prix oħra f'Silverstone minflok dak ta' Spanja, jekk il-lockdown isir aktar sever f'Katalunja. Madankollu, m'hemm ebda informazzjoni li se ssir it-tielet tellieqa f'Silverstone fis-16 ta' Awwissu u għalhekk il-pjani għall-Grand Prix ta' Spanja għadhom mhux affettwati. Kelliema għaċ-ċirkwit qal li kollox se jibqa' miexi kif ippjanat. Saħaq li mhumiex affettwati mir-restrizzjonijiet, peress li kollox hu kkontrollat u msaħħaħ mill-F1, mill-FIA u anke mill-protokolli fuq iċ-ċirkwiti li huma stretti ħafna.